Ingang na Voortrekkermonument gesluit weens betogingDie ingang van die Voortrekkermonument Donderdagoggend. (Foto: Verskaf) Die ingang na die Voortrekkermonument op Eeufeesweg in Groenkloof, Pretoria, is Donderdagoggend weens protesaksie gesluit. Motoriste wat soggens by die ingang indraai om oor Eeufeesweg te ry, kon nie vanoggend dié pad gebruik nie weens sowat 40 betogers wat sedert vroegoggend die ingang met brandende buitebande versper. Cecilia Kruger, besturende direkteur van die monument, het aan Maroela Media gesê talle motors asook ŉ toerbus moes vanoggend weens die betoging omdraai. Kruger het verduidelik dat die Voortrekkermonument gebruik maak van ŉ maatskappy wat skoonmaak-, tuin- en sekuriteitsdienste aan die monument bied. Werknemers van dié maatskappy het verlede jaar die monument se bestuur genader met verskeie eise, waaronder ŉ minimum loon van R7 500 per maand. Die bestuur kon egter nie aan dié eise voldoen nie en gevolglik kon daar nie ŉ ooreenkoms met die werknemers bereik word nie. Die werknemers het dus besluit om hulself tot protesaksie te wend wat volgens ŉ kennisgewing van staking, wat Dinsdag by die bestuur ingedien is, vandag sal geskied. Kruger het die protesaksie as ŉ “beskermde staking” bestempel. Sy verduidelik dat daar vandeesweek ooreengekom is dat die werkers by dié spesifieke ingang protesaksie mag uitvoer, maar dat hulle nie die terrein mag betree nie. Die reëls stipuleer verder dat die staking mag voortgaan mits die betogers nie plunder of brande stig nie. Die ooreenkoms is egter reeds verbreek met buitebande wat aan die brand gesteek is. Betogers het ook reeds aan die ingang van die monument geplunder. Dit is nie duidelik hoe lank die betoging sal duur nie. “Ons het ander maatskappye wat vandag in [die werkers] se plek waarneem, maar dit is ontwrigtend,” sê Kruger. Sy sê die monument is nie weens die protesaksie gesluit nie en bedrywighede verloop soos normaal. Kruger het die publiek gemaan om die Noord-ingang van die monument op die R101 te gebruik. Sy het die veiligheid van besoekers op die terrein verseker. Maroela Media verneem die Tshwane-metropolisie en die SAPD is op die toneel. Die woordvoerder van die Tshwane-metropolisie kon nie vir kommentaar bereik word nie.